مير غلام محمد غبار پۀ دې هکله ليکلي: «د اوسني بدخشان او چترال د تاجکانو يوې لویې برخې چې لۀ ډېرې پخوا زمانې څخه يې لاسي يادګارونه پريښي دي، پۀ ټوليزه توګه د هېرودوت، بيليو او نورو اقوال تائيدوي او ښکاري چې د پخوانيو پښتانۀ داديکيانو تاريخي استوګن ځای د افغانستان ختيځ او شمال دی او لۀ هغۀ ځايه يې د وخت پۀ تېرېدو سره د افغانستان ډېريو داخلي او خارجي سرحداتو ته مهاجر شوي دي، چې تر ننه پۀ افغانستان، ماور النهر او فارس کې د تاجک، دهګان او دهوار پۀ نومونو ياد شوي دي»( افغانستان در مسير تاريخ ) د « پښتانۀ داديکان» څخه د مير غلام محمد غبار موخه پۀ دقيقه توګه نۀ ده څرګنده شوې، همدا موضوع د ښاغلي غبار همعصره ليکوال استاد کهزاد د هېرودوت لۀ قوله داسې ليکلې ده :« هېرودوت؛ داديکيان Dadicae (تاجک) د پکتي او پختون لۀ ډلې څخه ګڼي او زیاتوي چې د آريانا د ختيځو سيمو لۀ خلکو پۀ ځانګړې توګه له ګنداهاريانو سره يې اړيکې درلودې